ભારતીય ઉપખંડના ભાગલા પાડવા માટે એકલા જિણાને ગુનેગાર ગણવાનું કામ ભારતના રાજકીય ક્ષેત્રે લાંબા સમયથી ચાલી રહ્યુ છે અને તે કંઈ માત્ર હિન્દુત્વની લહેર પુરતું જ મર્યાદિત નથી. ભારતીય શિક્ષણ ક્ષેત્રે દાયકાઓથી જેમણે પ્રભુત્વ જાળવ્યુ હતું તેવા કોંગ્રેસ-તરફી ઝોકવાળા ઇતિહાસકારો સહિતના કોંગ્રેસી વિચારકોએ જિણાની છબીને ખલનાયક તરીકે ચિતરી છે. ઐતિહાસિક દસ્તાવેજોમાં ઘણાં એવા પાસા છે કે જે આ વર્ણન સાથે મેળ ખાતા નથી. દાખલા તરીકે, પ્રારંભિક રાજકીય કારકિર્દીમાં જિણા મોટાભાગે પ્રખર કોંગ્રેસમેન હતા. દાદાભાઈ નવરોજી તેમના માર્ગદર્શક હતા, તેઓ આજીવન ગોપાલ કૃષ્ણ ગોખલેના પ્રશંસક રહ્યા હતા અને તેમણે દેશદ્રોહના કેસમાં બાલ ગંગાધર તિલકનો બચાવ કર્યો હતો અને તેમણે 1916માં લખનૌ સંધિ પર કામ કરીને કોંગ્રેસ અને લીગને નજીક લાવ્યા હતા. ઇતિહાસની એક હકીકત એ પણ છે કે 1906માં મુસ્લીમ લીગની સ્થાપના થયા પછી જિણા વર્ષો સુધી લીગમાં જોડાયા નહોતા. તેઓ છેક 1913માં તેના સભ્ય બન્યા અને ત્રણ વર્ષ પછી તેના પ્રમુખ બન્યા.